Pohjois-Korean hakkerit ovat saaneet haltuunsa sadoittain salaisia sotilasdokumentteja Etelä-Koreasta.

Kim Jong-unin johtamalla Pohjois-Korealla on Etelä-Korean mukaan 6800 hakkerin vahvuinen kyberiskuyksikkö. EPA/AOP

Eteläkorealainen parlamentaarikko Rhee Cheol-hee kertoo Chosun Ilbolle, että hakkerit tunkeutuivat Etelä-Korean armeijan verkkoon viime syyskuussa ja saivat ladattua 235 gigaa arkaluontoisia tietoja. Uutistoimisto AFP kertoo, ettei se tavoittanut Rheetä kommentoimaan lehden tietoja, mutta hänen edustajansa vahvisti Chosun Ilbon tiedot.

Dokumenttien joukossa oli Yhdysvaltojen operatiivinen suunnitelma 5015 (OPLAN 5015), joka käy läpi mahdolliset toimenpiteet sodan syttyessä Korean niemimaalla. Suunnitelmaan kuuluu kohdennetut iskut valittuihin kohteisiin ja mahdollinen ensi-isku.

Rhee sanoi puolustusministeriön tietoihin nojaten, että anastetuista dokumenteista 80 prosenttia on vielä tunnistamatta.

Puolustusministeriö ei suostu kommentoimaan asiaa salassapitomääräysten takia. Ministeriö tosin kertoi jo toukokuussa, että armeijan sisäiseen verkkoon oli tehty murto, mutta ei maininnut yksityiskohtia vuodoista. Chosun Ilbo väitti jo aiemmin, että osia OPLAN 5015:stä on päätynyt hakkereille. Uusien tietojen valossa kyseessä on koko suunnitelma.

Suunnitelma on tuorein olemassa oleva sotasuunnitelma. Se on laadittu vuonna 2015.

Etelä-Korean mukaan Pjongjangilla on 6 800 hakkerin vahvuinen kyberiskuyksikkö. Sen väitetään olleen muun muassa Sony Pictures Entertainmentin hakkeroinnin takana vuonna 2014.